## Rješenje kojim se društvu Magma d.d., Zagreb, odobrava jedinstveni prospekt uvrštenja 1.900.711 redovnih dionica

### NN 127/2011 (10.11.2011.), Rješenje kojim se društvu Magma d.d., Zagreb, odobrava jedinstveni prospekt uvrštenja 1.900.711 redovnih dionica

HRVATSKA AGENCIJA ZA NADZOR FINANCIJSKIH USLUGA

2557

Na temelju odredbe članka 15. stavak 1. točka 10. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« br. 140/05), članka 367. stavak 1. Zakona o tržištu kapitala (»Narodne novine« br. 88/08, 146/08, 74/09), Uprava Hrvatske agencije za nadzor financijskih usluga, povodom zahtjeva društva Magma d.d., Zagreb, Baštijanova 52a, za odobrenje jedinstvenog prospekta uvrštenja 1.900.711 redovnih dionica na uređeno tržište, na sjednici održanoj 3. studenoga 2011., donijela je

RJEŠENJE

1. Društvu MAGMA d.d., Zagreb, Baštijanova 52a, odobrava se jedinstveni prospekt uvrštenja 1.900.711 redovnih dionica, pojedinačne nominalne vrijednosti 10,00 kn, ukupne nominalne vrijednosti 19.007.110,00 kn na uređeno tržište.

2. Ovo rješenje objavit će se u »Narodnim novinama«.

Obrazloženje

I/ Društvo MAGMA d.d., Zagreb, Baštijanova 52a (dalje u tekstu: Izdavatelj), podnijelo je 26. svibnja 2011. Hrvatskoj agenciji za nadzor financijskih usluga (dalje u tekstu: Agencija), Zahtjev za odobrenje jedinstvenog prospekta uvrštenja 1.900.711 redovnih dionica na uređeno tržište (dalje u tekstu: Zahtjev).

II/ U provedenom postupku, uvidom u javno dostupne podatke na internetskim stranicama Zagrebačke burze d.d. i sudskog registra, utvrđeno je da je Glavna skupština Izdavatelja 19. travnja 2010. donijela Odluku o povećanju temeljnog kapitala izdanjem 1.900.711 redovnih dionica, pojedinačne nominalne vrijednosti 10,00 kn, ukupne nominalne vrijednosti 19.007.110,00 kn te da su nove dionice Izdavatelja izdane 17. svibnja 2010., upisom provedbe povećanja temeljnog kapitala Izdavatelja u sudski registar, na temelju rješenja Trgovačkog suda u Zagrebu, posl.br. Tt-10/5688-2, od 17. svibnja 2010. godine. U sustavu Središnjeg klirinškog depozitarnog društva d.d. (dalje: SKDD), upis povećanja temeljnog kapitala Izdavatelja izdanjem 1.900.711 redovnih dionica, prema obavijesti SKDD-a objavljenoj na internet stranicama navedenog društva, proveden je 9. lipnja 2010. godine.

Sukladno odredbi članka 326. Zakona o tržištu kapitala, prilikom nove ponude dionica koje su istoga roda kao i dionice koje su već uvrštene na Službeno tržište, izdavatelj je dužan, osim za dionice za koje postoji iznimka od obveze uvrštenja iz članka 317. stavak 9. Zakona o tržištu kapitala, podnijeti zahtjev za njihovo uvrštenje na službeno tržište najkasnije u roku od godine dana nakon njihova izdanja ili kad postanu slobodno prenosive.

Polazeći od toga da su dionice Izdavatelja uvrštene na uređenom tržištu Zagrebačke burze d.d., segment Službeno tržište te da za novoizdane 1.900.711 redovne dionice ne postoji iznimka od obveze uvrštenja iz članka 317. stavak 9. Zakona o tržištu kapitala, slijedom citirane odredbe, Izdavatelj je bio dužan Zagrebačkoj burzi d.d. podnijeti zahtjev za uvrštenje 1.900.711 redovnih dionica na Službeno tržište, najkasnije u roku od godine dana nakon njihova izdanja, odnosno do 17. svibnja 2011. godine, što je Izdavatelj propustio učiniti.

III/ U provedenom postupku utvrđeno je da Zahtjev sadrži podatke iz članka 2. Pravilnika o obliku, vrsti i broju primjeraka obveznih priloga uz zahtjev za odobrenje prospekta, kao i o obveznom sadržaju tog zahtjeva (»Narodne novine« br. 5/09, dalje u tekstu: Pravilnik). Također je utvrđeno da je uz Zahtjev priložena dokumentacija iz čl. 3. st. 1. Pravilnika.

Nadalje, uvidom u Zahtjev utvrđeno je da je isti potpisala osoba koja, u smislu odredbe članka 369. stavak 1. Zakona o tržištu kapitala, nije ovlaštena za zastupanje Izdavatelja te da Zahtjevu nije priložen dokaz o uplati naknade i administrativne pristojbe, pa je Izdavatelj na temelju odredbe članka 371. stavak 3. i 4. Zakona i članka 77. stavak 1. – 3. Zakona o općem upravnom postupku (»Narodne novine« br. 47/09) zaključkom Agencije pozvan urediti Zahtjev i dostaviti nedostajuću dokumentaciju.

U ostavljenom roku Izdavatelj je sukladno traženju Agencije, uredio zahtjev i isti, zajedno s nedostajućom dokumentacijom, dostavio Agenciji.

Uvidom u sadržaj jedinstvenog prospekta uvrštenja 1.900.711 redovnih dionica na uređeno tržište (dalje u tekstu: Prospekt) utvrđeno je da isti nije izrađen u skladu s odgovarajućim odredbama Glave I dijela trećeg ZTK-a te da ne sadrži sve podatke propisane Pravilnikom o minimumu informacija u prospektu, formatu prospekta i objavi prospekta i oglasa u vezi s prospektom (»Narodne novine« br. 5/09), pa je Izdavatelj, zaključkom od 2. kolovoza 2011. pozvan isti dopuniti, posebno u dijelu koji se odnosi na: financijske izvještaje na dan 30. 6. 2011., odabrane financijske informacije na dan 30. 6. 2011., rizike kojima je s obzirom na financijsko stanje Izdavatelj izložen s posebnim naglaskom na rizik likvidnosti i rizik stečaja, blokadu računa Izdavatelja, obveze Izdavatelja po komercijalnim zapisima oznake MGMA-M-126E dospjelim 1. srpnja 2011., terete na nekretninama Izdavatelja, podatke o kapitalizaciji i zaduženosti Izdavatelja na dan 30. 6. 2011., značajne promjene financijskog ili tržišnog položaja Izdavatelja nakon objave financijskih izvještaja na dan 30. 6. 2011., okolnostima neizvršenja ugovora o prijenosu poslovnih udjela u društvima kćerima Izdavatelja (Adria design d.o.o., Magma International d.o.o., Magma B d.o.o., Kozmolina d.o.o., Fides distribucija d.o.o.), sporovima koji su pokrenuti kao posljedica neizvršenja tog ugovora o kojima je Izdavatelj obavijestio investicijsku javnost objavom na internet stranicama Zagrebačke burze d.d. Zagreb, 1. srpnja 2011., podatke o članovima Uprave i Nadzornog odbora, s obzirom na izmjene članova navedenih organa Izdavatelja.

Izdavatelj je 26. rujna 2011. Agenciji dostavio zatražene izmjene i dopune Prospekta.

S obzirom na to da je u tijeku postupka, prema podacima pribavljenim od Trgovačkog suda u Zagrebu, utvrđeno da je protiv Izdavatelja navedenom sudu, sukladno odredbama Stečajnog zakona (»Narodne novine« br. 44/96, 29/99, 129/00, 123/03, 82/06 i 116/10), podneseno nekoliko prijedloga za otvaranje stečajnog postupka te da navedene podatke Izdavatelj nije naveo u dopuni Prospekta od 26. rujna 2011, iako ih je u smislu odredbe članka 355. stavak 2. Zakona o tržištu kapitala, trebao navesti kao i da navedene podatke Izdavatelj nije objavio na način i u rokovima propisanim odredbama Glave II. Zakona o tržištu kapitala (Objavljivanje informacija o izdavateljima vrijednosnih papira), isti je dopisom Agencije od 7. listopada 2011. u spisu predmeta klasa: 451-04/11-15/24, pozvan očitovati se o slijedećem: od kada je račun Izdavatelja u blokadi te kakvo je postupanje Izdavatelja u svezi s blokadom računa, je li Uprava Izdavatelja, bez odgode, a najkasnije dvadeset jedan dan po nastanku nesposobnosti za plaćanje ili prezaduženosti, sukladno odredbi članka 4. stavak 10. Stečajnog zakona, predložila otvaranje stečajnog postupka, ako prijedlog za otvaranje stečajnog postupka uprava Izdavatelja nije podnijela koji su razlozi nepodnošenja prijedloga za otvaranje stečajnog postupka, kada su prijedlozi za otvaranje stečajnog postupka podneseni, kada je Izdavatelj saznao za podnesene prijedloge te iz kojeg razloga je odlučio odgoditi objavu informacije o podnesenim prijedlozima. Pored dostave očitovanja na navedene okolnosti Agenciji, Izdavatelj je posebno pozvan navedeno očitovanje, sukladno odredbi članka 440. i 441. Zakona o tržištu kapitala u cijelosti objaviti javnosti.

Nakon objave očitovanja na navedene okolnosti na internetskim stranicama Zagrebačke burze d.d. i u Službeni registar propisanih informacija, 17. listopada 2011., Izdavatelj je objavljene informacije uključio u zadnju dopunu Prospekta, dostavljenu Agenciji 28. listopada 2011. godine.

Uvidom u Prospekt i sve njegove izmjene i dopune, utvrđeno je da je isti izrađen u skladu s odredbama Glave I dijela trećeg Zakona o tržištu kapitala te da sadrži sve podatke propisane Pravilnikom o minimumu informacija u prospektu, formatu prospekta i objavi prospekta i oglasa u vezi s prospektom.

Također, utvrđeno je da su Zahtjevu priložene potvrde o plaćenoj administrativnoj pristojbi i naknadi, sukladno odredbama članka 4. stavak 2. točka 2. Pravilnika o vrsti i visini naknada i administrativnih pristojbi Hrvatske agencije za nadzor financijskih usluga (»Narodne novine« br. 141/10, 58/11).

Slijedom izloženog, sukladno odredbi članka 372. stavak 1. Zakona o tržištu kapitala, odlučeno je kao u točki 1. izreke ovog Rješenja.

IV/ Sukladno odredbi članka 8. stavak 3. Zakona o Hrvatskoj agenciji za nadzor financijskih usluga, ovo Rješenje objavit će se u »Narodnim novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali se protiv istoga može pokrenuti upravni spor podnošenjem tužbe Upravnom sudu Republike Hrvatske u roku od 30 dana od primitka ovog Rješenja.

Klasa: UP/I-451-04/11-12/3

Urbroj: 326-111-11-8

Zagreb, 3. studenoga 2011.

Predsjednik Uprave
Ante Samodol, v. r.

Rješenje, NN 127/2011-2557